Timbroù Rouantelezh Lombardia-Veneto

Dindan dalc’h Aostria e oa proviñs Lombardia gwechall-gozh a-raok dont da vezañ e 1805, dre youl Napoleone Buonaparte, ul lodenn eus rouantelezh Italia. Ne badas ket avat rak unan eus divizoù Kendalc'h Vienna e 1815 e voe sevel Rouantelezh Lombardia-Veneto dre gendeuziñ ar rannvro gant Veneto, ha fiziañ ar garg en Impalaeriezh Aostria. Staget e voe ar rouantelezh ouzh stad nevez Italia unvan e 1859 evit a-sell Lombardia hag e 1866 da c’houde evit Veneto.

Un toullad timbroù-post a voe embannet etre ar bloaz 1850 ha 1864, mui timbroù kemedel, gant melestradurezh Aostria.

Tresadenn ar rummad kentañ, savet e 1850, a oa heñvel ouzh timbroù Aostria ar marevezh : skoed-ardamez dindan al leadell KKPost Stempel da lavaret eo berradur Kaiserliche Konigliche Post Stempel  ( = Timbr-post impalaerel ha roueel), met abalamour d’an diforc’h moneiz, meneget e traoñ an timbroù, e c’heller termeniñ an tiriad ma oant gwerzhet eno : Centes (Centesimi) e Lombadia-Veneto pa oa Kreuzer en Aostria.

Bosek e oa an timbroù moullet e 1858-1862, koulz en Aostria hag en Italia : kinnig a raent penn an Impalaer Franz Joseph Iañ war gostez, tra ma oa skrivet ar priz e Lurioù Lombardia (Soldi).

Ur rummad gant stumm adnevesaet skoed-ardamez Aostria (an erer daoubennek) a voe embannet e 1863, ha c’hoazh e 1864. Implijet e voent er Sav-Heol bloavezhioù goude, tra ma voe graet gant timbroù Italia e Lombardia ha Veneto pa voe krouet Italia evel m'he anavezomp.

 Pennadoù kar 
 Timbroù Italia
 Timbroù Aostria

Lombardia-Veneto, Rouantelezh
Lombardia-Veneto, Rouantelezh 
Lombardia-Veneto, Rouantelezh